b'\n_START_ARTICLE_\nGyula (naziv)\n_START_SECTION_\nEtimologija\n_START_PARAGRAPH_\nNaziv gyula sicer nima prepri\xc4\x8dljive etimologije, vendar izraz verjetno prihaja iz dru\xc5\xbeine tur\xc5\xa1kih jezikov. Izraz prvi\xc4\x8d sre\xc4\x8damo \xc5\xbee v \xc4\x8dasih Hunov in kitajski viri poro\xc4\x8dajo o voditelju Luli ali Guli Vangu, pri \xc4\x8demer so mo\xc5\xbene razlage naziva tudi kokli in juli.  Sorodni so mu starotur\xc5\xa1ki izraz Yula, kitanski Yila in mongolski Jula, mongolski izraz joloo pa pomeni\xc2\xa0\xc2\xbbvladati.\n_START_SECTION_\nDvojno poglavarstvo\n_START_PARAGRAPH_\nDvojno poglavarstvo pomeni, da je politi\xc4\x8dna skupnost imela na eni strani sakralnega voditelja brez voja\xc5\xa1ke oblasti in na drugi strani voja\xc5\xa1kega voditelja.  Gyula je upravljal z vojsko, kende pa je bil duhovni poglavar. V \xc4\x8dasu, ko so Mad\xc5\xbeari prebivali severno od Azovskega morja v tim. Lev\xc3\xa9diji, so se nahajali pod nadoblastjo Hazarskega kaganata in od tod naj bi prevzeli institucijo dvojnega poglavarstva.  Na ravni celotne plemenske zveze naj bi sistem dvojnega poglavarstva propadel leta 904, ko naj bi umrl zadnji kende Kursz\xc3\xa1n. Ko odtlej govorimo o mad\xc5\xbearskih vladarjih, govorimo predvsem o\xc2\xa0\xc2\xbbvelikih knezih\xc2\xab\xc2\xa0(mad\xc5\xbe.: Nagyfejedelem) in ne ugibamo ve\xc4\x8d o razmerju med gyulami in kendeji. Poleg gyule in kendeja so Mad\xc5\xbeari poznali tudi vrhovnega sodnika ali horka.\n_START_SECTION_\nNejasnosti glede nosilcev naziva\n_START_PARAGRAPH_\nMnogi zgodovinarji (npr. Gy\xc3\xb6rgy Gy\xc3\xb6rffy, Florin Curta) so mnenja, da je bil \xc3\x81rp\xc3\xa1d v \xc4\x8dasu osvajanja Panonije nosilec naziva gyula. obstaja pa tudi nasprotno gledi\xc5\xa1\xc4\x8de (npr. G\xc3\xa1bor V\xc3\xa9kony, C. A. Macartney), da je bil \xc3\x81rp\xc3\xa1d v resnici kende, gyula pa da je bil Kursz\xc3\xa1n (Chussal, Chussol) saj Kursz\xc3\xa1novo ime za razliko od \xc3\x81rp\xc3\xa1dovega v \xc4\x8dasu osvajanja pogosto sre\xc4\x8dujemo v zahodnih pisnih virih._NEWLINE_Obdobje 9. in 10. stoletja je v mad\xc5\xbearski zgodovini slabo dokumentirano, naziv gyula se v 10. stoletju javlja kot naziv visokega uradnika iz Transilvanije, ki je bil podrejen velikemu knezu. Gesta Hungarorum govori o ve\xc4\x8d transilvanskih nosilcih naziva gyula. V Gesta Hungarorum izvemo, da naj bi kralj \xc5\xa0tefan I. dal ujeti transilvanskega Gyulo, podobno pa poro\xc4\x8da tudi delo Chronicon Pictum.'